Dis al ’n hele paar jaar gelede wat ek vir oudisies Auckland Park toe gegaan het. Toe ek nie binne enkele weke van die produksiespan hoor nie, het ek aangeneem ek het nie die paal gehaal nie.
Die tyd wat verloop het tussen die oudisie en die opname van die program was meer as twee jaar, en in daardie twee jaar het ons gesin se finansiële posisie drasties verander. Beide ek en my man is afgelê en teen die tyd van die opname was ons finansies in ’n hoek, soveel so dat ons die volgende verbandpaaiement nie sou kon betaal nie.
In daardie dae het R42 000 vir ons gesin drie maande se uitgawes gedek – drie maande wat die verskil gemaak het tussen sink en swem! In daardie drie maande het ek en my man beide uiteindelik werk gekry, en nie net kon ons ons agterstallige skuld vinnig inhaal nie, ons kon ’n huis in ’n beter buurt naby die kinders se skole koop en vele ander verbeterings in ons lewens maak.
En soos die Engelse sê: “here’s the kicker”: Toe die eerste program uitgesaai word en ons dit sit en kyk, was daar vrae wat ek beantwoord het gedurende die opname wat ek nie kon beantwoord toe ons die program gekyk het nie! Ek was eers uit die veld geslaan en ‘n bietjie verwilderd, totdat ek besef het Wie daardie antwoorde in my mond gelê het. Op die regte tyd!
Dit is wie ons God is. En dit is maar een voorbeeld uit baie in my lewe wat ek kan aanhaal om te staaf: God sal jou NOOIT drop nie. GLO net. BID en VRA vir Sy bystand. GLO. En sê sommer terselfdertyd dankie dat Hy jou (alweer) sal dra in en deur elke krisis in jou lewe. Soms lyk dit of Hy dit nie gaan doen nie, maar op die regte tyd maak Hy die regte deur oop.
****Liefde is nie die fisiese ervaring waaraan ons dink nie, maar dit is ‘n ware omgee en vreugde wat net Christus ons kan gee. Hoe lief het ‘n Pa sy seun. Daardie seun wat sy naam gaan dra wat vir die wêreld gaan wys wie sy Pa is want hy gaan doen en praat en sê soos sy Pa hom geleer het. Jesus sê dis hoe lief Hy ons het en nou moet ons die wêreld gaan wys wie Hy is.. Kosbare woorde.
Joh.15:9 Soos die Vader My liefgehad het, het Ek julle ook liefgehad. Bly in hierdie liefde van My. 10 As julle my gebooie bewaar, sal julle in my liefde bly, net soos Ek die gebooie van my Vader bewaar en in Sy liefde bly.
Onse Vader wat in die hemel is , die wêreld is in rep en roer, maar ons sonde het ons ingehaal. Help ons om elkeen opregte omkeer in ons lewens te maak, want al sou ek sterf is ek gereed wanneer U op die wolke van die hemel ons kom haal. Ek bid vir elkeen onder die letter L vandag. Ek bid U kragtige aanraking van genade en liefde dat hulle U sal volg wat ook al gebeur. In Jesus se Naam. Amen